OBH 1755/2002.
Az állampolgári jogok országgyűlési biztosának jelentése
Ügyintéző: dr. Szántó Eszter 
Az eljárás megindulása
A panaszos beadványában Nyergesújfalu Város Önkormányzatának eljárását sérelmezte. Előadta, hogy az utcában lakó és műhellyel rendelkező autójavító és fuvarozó vállalkozó az útépítést követően parkolót létesített az utcában, ahová a teherautóit állítja. Ezek elindításakor olyan bűz van, amely a környéken lakók egészségét veszélyezteti. Az utcában nincs járda, ezért a tehergépjárművek közvetlenül a kertek előtt parkolnak, mely a közlekedést jelentősen akadályozza. A panaszos már több alkalommal kért segítséget a helyi önkormányzattól, véleménye szerint azonban érdemi választ, megoldást a problémájára nem kapott.
Az ügyben az Alkotmányban deklarált tisztességes eljáráshoz való jog és az egészséges környezethez való jog érintettsége miatt vizsgálatot indítottam. Ennek során megkerestem Nyergesújfalu jegyzőjét, akitől felvilágosítást kértem.
A megállapított tényállás
A jegyző válaszlevelében arról tájékoztatott, hogy a jogerős építési engedély alapján történő útépítés befejezésével egy időben, 1999. őszén a panaszos vállalkozó szomszédja az ingatlana előtti parkoló kialakításához térítésmentesen burkolókövet kapott az önkormányzattól. A parkolóhoz külön építési engedély nem került kiadásra, tekintettel a munkálatok kis mértékére. A használatbavételi engedély kiadásakor a hatóság a parkoló létesítését tudomásul vette.
Először 2001. június 26-án érkezett panasz a polgármesteri hivatalhoz, ekkor a panaszos szóban sérelmezte a parkoló meglétét, illetve a teherautók közlekedést akadályozó elhelyezését. A panaszbejelentést követően az önkormányzat felszólította a teherautók tulajdonosát, hogy a gépjárművek tárolását szüntesse meg.
2001. október 10-én a panaszos írásban jelezte, hogy a teherautók tárolása nem szűnt meg, ezt fotókkal is bizonyította. A hatóság ezért írásban ismét felszólította a vállalkozót, hogy a tehergépjárműveket ne az utcában állítsa le, mivel a parkoló kialakításának lehetővé tételével csak a javításra érkezett tehergépjárművek parkolását kívánta az önkormányzat segíteni. Egyúttal szabálysértési eljárást helyezett kilátásba a közterületek használatáról szóló 27/2001. (XI. 1.) számú helyi rendelet alapján. Az intézkedésről a panaszost levélben tájékozatták.
2001. december 1-én a panaszos ismételten az önkormányzat segítségét kérte, majd néhány napon belül egy másik szomszéd is ugyanezzel a problémával fordult a hatósághoz. Az önkormányzat megkeresésére a közterület ellenőr szúrópróbaszerűen több alkalommal ellenőrizte a parkolásokat, mely során arra a megállapításra jutott, hogy a tehergépkocsik csak rövidebb időre álltak meg, hosszabb ideig nem parkoltak az utcában.
2002. január 15-én kelt határozatában az önkormányzat – utolsó figyelmeztetésképpen – bírságolás kilátásba helyezésével 15 nap haladékot adott a gépjárműtárolás megszüntetésére.
Ezt követően a rendszeres ellenőrzések mellett a rövidebb ideig tartó megállásokon kívül a közterület ellenőr nem észlelt folyamatos gépjárműtárolást, ezért szabálysértési eljárás nem indult.
Munkatársam későbbi, telefonon történő érdeklődésére Nyergesújfalu jegyzője arról tájékoztatott, hogy a tehergépjárművek parkolása továbbra is problémát okoz az utca lakóinak.
Alkalmazott jogszabályok
•	80/1999. (VI. 11.) Korm. Rendelet a telepengedély alapján gyakorolható ipari és szolgáltató tevékenységekről, valamint a telepengedélyezés rendjéről
1. § (1) A rendelet hatálya kiterjed jogi személyekre, jogi személyiséggel nem rendelkező gazdasági társaságokra, természetes személyekre (egyéni vállalkozókra, bedolgozókra), bérmunkát, illetve aktív feldolgozást végzőkre, valamint a külföldi vállalkozások magyarországi fióktelepeire, amelyek e rendelet mellékletében felsorolt olyan ipari, szolgáltató, raktározási tevékenységet folytatnak, ahol a felhasznált és a technológia során keletkezett anyagok, illetőleg üzemeltetett berendezések miatt a végzett munkafolyamatok következményeként egészségártalom, tűz- és robbanásveszély, vagy zavaró környezeti hatásuk miatt levegő-, víz-, talajszennyezés, zajhatás léphet fel.
2. § (1) A rendelet mellékletében meghatározott tevékenységeket telepen vagy építményben, építményrészben, mint önálló rendeltetési egységben (a továbbiakban együtt: telep) csak telepengedély alapján lehet megkezdeni, vagy folytatni (a továbbiakban: telepengedély).
3. § (1) A telepengedélyt a telep fekvése szerint illetékes települési önkormányzat (fővárosban a fővárosi kerületi önkormányzat) jegyzőjétől (a továbbiakban: jegyző) kell kérni.
7. § (1) A jegyző a telepengedélyt akkor adja meg, ha a szakhatósági hozzájárulások alapján megállapítja, hogy a telep megfelel a munkavégzésre (munkahelyre) vonatkozó előírásoknak, a tevékenység a telep környezetében élők nyugalmát nem zavarja, a dolgozók, a környezetben élők egészségét és a környezetet nem veszélyezteti.
50.20	Gépjárműjavítás*
•	1990. évi LXV. törvény a helyi önkormányzatokról
8. § (1) A települési önkormányzat feladata a helyi közszolgáltatások körében különösen: a településfejlesztés, a településrendezés, az épített és természeti környezet védelme, a lakásgazdálkodás, a vízrendezés és a csapadékvíz elvezetés, a csatornázás, a köztemető fenntartása, a helyi közutak és közterületek fenntartása, helyi tömegközlekedés, a köztisztaság és településtisztaság biztosítása; gondoskodás a helyi tűzvédelemről, közbiztonság helyi feladatairól; közreműködés a helyi energiaszolgáltatásban, a foglalkoztatás megoldásában; az óvodáról, az alapfokú nevelésről, oktatásról, az egészségügyi, a szociális ellátásról, valamint a gyermek és ifjúsági feladatokrólvaló gondoskodás; a közösségi tér biztosítása; közművelődési, tudományos, művészeti tevékenység, sport támogatása; a nemzeti és etnikai kisebbségek jogai érvényesítésének a biztosítása; az egészséges életmód közösségi feltételeinek elősegítése.
•	1957. évi IV. törvény az államigazgatási eljárás általános szabályairól
13. § (1) Az államigazgatási eljárás az ügyfél kérelmére, bejelentésére, nyilatkozatára (a továbbiakban: kérelem) vagy hivatalból indul meg. A felettes szerv a közigazgatási szervet az eljárás megindítására vagy folytatására utasíthatja.
15. § (1) Az érdemi határozatot a kérelem előterjesztésétől, illetőleg az eljárás hivatalból történt megindításától számított harminc napon belül kell meghozni. Ennél rövidebb határidőt bármely jogszabály, hosszabbat pedig csak törvény, törvényerejű rendelet vagy kormányrendelet állapíthat meg.
42. § (1) A közigazgatási szerv mind az ügy érdemében, mind az eljárás során eldöntendő kérdésekben határozatot hoz.
Az érintett alkotmányos jogok
•	1949. évi XX. törvény A Magyar Köztársaság Alkotmánya
2. § (1) A Magyar Köztársaság független, demokratikus jogállam.
18. § A Magyar Köztársaság elismeri és érvényesíti mindenki jogát az egészséges környezethez.
57. § (1) A Magyar Köztársaságban a bíróság előtt mindenki egyenlő, és mindenkinek joga van ahhoz, hogy az ellene emelt bármely vádat, vagy valamely perben a jogait és kötelességeit a törvény által felállított független és pártatlan bíróság igazságos és nyilvános tárgyaláson bírálja el.
(5) A Magyar Köztársaságban a törvényben meghatározottak szerint mindenki jogorvoslattal élhet az olyan bírósági, közigazgatási és más hatósági döntés ellen, amely a jogát vagy jogos érdekét sérti. A jogorvoslati jogot - a jogviták ésszerű időn belüli elbírálásának érdekében, azzal arányosan - a jelenlévő országgyűlési képviselők kétharmadának szavazatával elfogadott törvény korlátozhatja.
A vizsgálat megállapításai
A vizsgálatom eredményeképpen az alábbi megállapításokat teszem.
A parkoló – a javításra érkezett, illetve a ki- és bepakolás idejére megálló – tehergépjárművek az utca lakóit jelentősen zavarják. Egyrészről azért, mert – az iratanyag és a megküldött fényképek tanúsága szerint is – az utcában kialakított parkolóhelyen kívül a nagyobb számban érkező teherautók elegendő parkolóhely és járda hiányában közvetlenül a kerítések mellett parkolnak, másrészt mert a járművek javítása miatt az utcában esetenként lehetetlen a közlekedés.
Az emiatt felmerült panaszokkal kapcsolatban megállapítottam, hogy az önkormányzat a beadványokban foglaltakat minden esetben kivizsgálta, azonban azt is megállapítom, hogy az államigazgatási eljárás általános szabályairól 1957. évi IV. törvény (továbbiakban: Áe.) szerint előírt határozathozatal az eljárások befejezésekor elmaradt. A panaszbeadványok elintézése minden esetben tájékoztatással vagy a vállalkozó felhívásával zárult. Az Áe. azonban úgy rendelkezik, hogy a közigazgatási szervnek mind az ügy érdemében, mind az eljárás során eldöntendő kérdésekben határozatot kell hoznia (42. §). A határozatnak – egyebek mellett – tartalmaznia kell a jogorvoslati eszközök igénybevételének lehetőségére történő utalást is. A fenti eljárásokban a határozathozatal, ebből következően a jogorvoslatra történő kioktatás is elmaradt, amely az Alkotmányban deklarált jogállamiságból eredő jogbiztonság követelményével és a jogorvoslathoz való joggal összefüggésben visszásságot okozott.
Nyergesújfalu Város Önkormányzati Képviselő-Testületének 27/2001. (XI. 1.) sz. rendelete (továbbiakban: rendelet) a közterületek használatáról úgy rendelkezik, hogy a közterület rendeltetéstől eltérő használatához az önkormányzat hozzájárulása szükséges. A rendelet felsorolja, hogy melyek azok az esetek, amikor kötelező a közterület-használati hozzájárulás beszerzése. Így ilyen a közúti közlekedésre alkalmatlan járművek tárolása is (2. szakasz (2) bekezdés f) pont). Alkalmatlan a jármű a közlekedésre, ha a közúti közlekedés szabályairól szóló 1/1975. (II. 5.) KPM-BM együttes rendelet 5. §-ában foglaltaknak nem felel meg, azaz nincs jogszabályban meghatározott érvényes hatósági engedélye és jelzése, jogszabályban meghatározott műszaki feltételeknek nem felel meg, illetve az utat, annak tartozékait rongálja, szennyezi. A rendelet 6. szakasz (1) bekezdése szerint „járművet közterületen csak közterület-használati hozzájárulás birtokában szabad tárolni”.
A rendelkezésre álló dokumentumok alapján megállapítom, hogy a rendelet hatályba lépését követően is érkeztek panaszok az önkormányzathoz a tehergépjárművek utcán való parkolása miatt, mindemellett az iratanyagból nem derül ki, hogy a fuvarozó rendelkezett, illetve rendelkezik-e közterület-használati engedéllyel.
Az Alkotmánybíróság 27/1995. (V. 15.) AB határozat szerint az „egészséges környezethez való jog érvényesítése állami kötelezettség. Az érvényesítés egyik eszköze az épített környezet védelme. Az épített környezet védelméhez hozzátartozik a települési környezet védelme. A települési környezet védelme kiterjed a lakóterületekre.”
Megállapítom ezért, hogy az önkormányzat nem teljes körű eljárása eredményeképpen a teherautók olyan környezetben parkolnak, amely nem alkalmas ilyen sok - a fényképek és az iratanyag tanúsága szerint is esetenként 4-5 - tehergépjármű megállására. Az ezek indulásával járó bűz, füst alkalmas lehet arra, hogy az utcában lakók egészséges környezethez való jogát közvetlenül veszélyeztesse.
Kezdeményezés
Az állampolgári jogok országgyűlési biztosáról szóló 1993. évi LIX. törvény 21. §-ának (1) bekezdése alapján kezdeményezem Nyergesújfalu Város jegyzőjének, hogy vizsgálja meg az adott utcában a tehergépjárművek parkolási körülményeit és lehetőségeit, illetve amennyiben közterület-használati eljárás nem volt folyamatban, vizsgálja meg ezen eljárás lefolytatásának szükségességét.
Kérem továbbá a jegyzőt, hogy fokozottan figyeljen és munkatársait is figyelmeztesse az államigazgatási eljárás általános szabályairól szóló 1957. évi IV. törvény rendelkezéseinek betartásra, különösen az eljárást lezáró határozat meghozatala kapcsán.

Budapest, 2003.április 15.

Lenkovics Barnabás